CELEX: 52014XG0606(01)
Language: ro
Date: 2014-06-06 00:00:00
Title: Concluziile Consiliului privind reforma guvernanței uniunii vamale a UE

6.6.2014   
            
            
               RO
            
            
               Jurnalul Oficial al Uniunii Europene
            
            
               C 171/1
            
         CONCLUZIILE CONSILIULUI PRIVIND REFORMA GUVERNANȚEI UNIUNII VAMALE A UE
   2014/C 171/01
   CONSILIUL UNIUNII EUROPENE,
   REAMINTIND:
   
               —
            
            
               angajamentul și contribuția uniunii vamale a UE la obiectivele Uniunii Europene, așa cum sunt definite la articolul 2 din Tratatul UE;
            
         
               —
            
            
               faptul că uniunea vamală a UE este unul dintre cele mai reușite exemple de integrare europeană și politici europene;
            
         
               —
            
            
               faptul că, deși uniunea vamală a UE se bazează pe un cadru juridic solid, intrând în sfera de competență exclusivă a Uniunii, responsabilitatea pentru punerea în aplicare a legislației vamale și pentru cooperarea în acest sens revine, în primul rând, statelor membre;
            
         
               —
            
            
               Comunicarea Comisiei Europene privind situația uniunii vamale a UE din 21 decembrie 2012 (1), care invită Parlamentul European și Consiliul să inițieze un dialog cu părțile interesate în scopul definirii priorităților și al reformării guvernanței uniunii vamale a UE;
            
         
               —
            
            
               Concluziile Consiliului privind progresele înregistrate în legătură cu Strategia pentru evoluția uniunii vamale a UE din 10 decembrie 2012 (2), care a atras atenția, printre altele, asupra necesității de a îmbunătăți guvernanța internă a uniunii vamale a UE, precum și de a consolida cooperarea cu alte agenții și sectorul privat, concentrându-se în același timp asupra condițiilor și resurselor pentru a furniza cele mai bune servicii pentru operatori;
            
         
               —
            
            
               raportul grupului de lucru la nivel înalt al directorilor generali, care abordează provocările și sugestiile prezentate în Comunicarea Comisiei privind situația uniunii vamale a UE;
            
         
               —
            
            
               angajamentul Comisiei Europene de a prezenta un proiect privind guvernanța uniunii vamale a UE până în 2014;
            
         
               —
            
            
               că obiectivele generale în materie de guvernanță sunt de a îmbunătăți eficacitatea funcționării uniunii vamale a UE și de a realiza acest lucru în modul cel mai rentabil, cu utilizarea rațională a resurselor la nivelul atât al UE, cât și al statelor membre;
            
         LUÂND ACT DE:
   
               —
            
            
               faptul că evoluția uniunii vamale a UE în ceea ce privește volumul activității, punerea în aplicare a tehnologiei informațiilor, precum și politicile și legislația a fost semnificativă;
            
         
               —
            
            
               faptul că concluziile „autoevaluării” realizate de administrațiile vamale în 2010 au solicitat actualizarea și îmbunătățirea guvernanței punerii în aplicare a uniunii vamale a UE;
            
         
               —
            
            
               concluziile studiului Comisiei privind evaluarea uniunii vamale a UE;
            
         
               —
            
            
               faptul că necesitatea unor răspunsuri rapide la nevoile în schimbare în materie de politici, la solicitările din partea părților interesate și la mediul global de afaceri în continuă schimbare presupune prestarea unor servicii la nivel înalt în toate domeniile misiunii uniunii vamale a UE și evaluarea rezultatelor;
            
         
               —
            
            
               importanța interacțiunii strânse cu operatorii economici și comunitatea de afaceri ca modalitate de sprijinire și facilitare a comerțului legitim și de dezvoltare a unor strategii eficace, ținând seama în mod corespunzător de modelele lor economice;
            
         
               —
            
            
               Declarația de la Atena, convenită de șefii administrațiilor vamale din statele membre ale UE și DG ΤΑΧUD din cadrul Comisiei, la 21 martie 2014, care consemna sprijinul puternic pentru concluziile grupului de lucru la nivel înalt al directorilor generali privind reforma guvernanței și, în special, de faptul că cele 28 de state membre au aprobat în unanimitate mandatul grupului pentru politica vamală, astfel cum figurează în anexă;
            
         RECUNOSCÂND:
   
               —
            
            
               faptul că măsurile adoptate pentru îmbunătățirea funcționării uniunii vamale a UE ar trebui, în lumina faptului că uniunea vamală funcționează, în general, bine, să fie progresive și, în primă instanță, să se bazeze pe structurile și procedurile existente, precum și să țină seama în mod corespunzător de viitoarele provocări pentru guvernanța vamală;
            
         
               —
            
            
               rolul autorității vamale ca autoritate principală responsabilă de supravegherea comerțului internațional, precum și rolul acesteia în facilitarea comerțului, în protejarea intereselor financiare și în societate;
            
         
               —
            
            
               că rolul autorității vamale a evoluat în mod semnificativ în ultimii ani, pentru a include un număr din ce în ce mai mare de sarcini în domenii altele decât colectarea de venituri și combaterea contrabandei, și că este important ca această contribuție să fie bine înțeleasă și sprijinită la nivel politic, inclusiv în cadrul Consiliului de Miniștri, și de către publicul larg;
            
         
               —
            
            
               importanța unei abordări mai integrate în elaborarea de politici în toate domeniile legate de vamă ca prioritate-cheie pentru o mai bună funcționare a uniunii vamale;
            
         
               —
            
            
               constrângerile financiare și în materie de resurse cu care se confruntă statele membre în punerea în aplicare a noilor politici și în dezvoltarea de sisteme informatice;
            
         INVITĂ COMISIA ȘI STATELE MEMBRE
   
               —
            
            
               să asigure echivalența rezultatelor în punerea în aplicare a legislației vamale și să îmbunătățească măsurarea performanței prin definirea domeniilor relevante și dezvoltarea unor indicatori-cheie de performanță (ICP) adecvați;
            
         
               —
            
            
               să dezvolte o cooperare mai strânsă eficace și rentabilă și, dacă este posibil, acțiuni comune între statele membre și între statele membre și Comisie. În acest context, schimburile de bune practici ar trebui să fie completate de luarea în considerare a unor domenii concrete în care cooperarea mai strânsă și acțiunile comune vor aduce beneficii reale pentru statele membre și pentru UE în ansamblu, inclusiv punerea în comun a resurselor în ceea ce privește punerea în aplicare a procedurilor vamale. Acțiunile comune pot fi inițiate de state membre care doresc să participe la o cooperare mai strânsă, cu implicarea corespunzătoare a Comisiei, și ar trebui să aibă un domeniu de aplicare clar, să se bazeze pe argumente economice solide și pe competențe și instrumente juridice adecvate, precum și să sporească competitivitatea UE;
            
         
               —
            
            
               să dezvolte o strategie coerentă și pe termen lung în ceea ce privește sistemele informatice gestionate și operate în comun în toate domeniile legate de domeniul vamal, ținând seama de resursele limitate și de implicațiile financiare;
            
         
               —
            
            
               să ia măsurile necesare pentru a îmbunătăți interacțiunea și coordonarea autorităților vamale cu alte agenții active în domeniul facilitării comerțului și al siguranței și securității lanțului de aprovizionare internațional;
            
         
               —
            
            
               să depună eforturile necesare pentru a realiza o abordare mai integrată a elaborării de politici în toate domeniile legate de domeniul vamal, la nivelul UE și al statelor membre;
            
         
               —
            
            
               să asigure o interacțiune puternică și sistematică a autorităților vamale cu comunitatea de afaceri la nivelul UE și al statelor membre, pentru a pregăti soluții care să fie compatibile cu modelele de afaceri și standardele internaționale legate de comerț și vamă;
            
         INVITĂ COMISIA
   
               —
            
            
               în strânsă cooperare cu statele membre, să revizuiască și să raționalizeze organismele și grupurile de experți implicate în punerea în aplicare a uniunii vamale la nivelul UE;
            
         
               —
            
            
               să aprobe mandatul grupului pentru politica vamală, astfel cum figurează în anexă;
            
         INVITĂ GRUPUL PENTRU POLITICA VAMALĂ
   
               —
            
            
               să pună în aplicare mandatul grupului pentru politica vamală, astfel cum figurează în anexă, cu aplicabilitate directă;
            
         INVITĂ STATELE MEMBRE ȘI PREȘEDINȚIILE VIITOARE
   
               —
            
            
               să analizeze și să evalueze opțiunile pentru o utilizare mai strategică a grupurilor de lucru asociate domeniului vamal și pentru poziționarea acestora mai bună în structura Consiliului, inclusiv mecanismul de raportare, și, dacă este necesar, să prezinte Consiliului o propunere în acest sens;
            
         
               —
            
            
               să ia inițiativele necesare pentru a consolida rolul vămilor la nivel politic, în cadrul Consiliului.
            
         
      (1)  COM(2012) 791.
   
      (2)  JO C 80, 19.3.2013, p. 11.
   
      ANEXA I
      Grupul pentru politica vamală (GPV)
      Mandat
      
         Componență
      
      Grupul pentru politica vamală este format din directorii generali pentru vamă din fiecare dintre statele membre ale Uniunii Europene și Comisia Europeană. GPV este prezidat de Comisia Europeană.
      
         Rol
      
      Rolul GPV este:
      
                  —
               
               
                  să ofere Comisiei Europene consiliere strategică în materie de politici privind aspecte ale politicii vamale și modul în care poate fi îmbunătățită funcționarea uniunii vamale a UE;
               
            
                  —
               
               
                  să ofere orientări la nivel colectiv pentru funcționarea eficientă și eficace a uniunii vamale a UE, inclusiv orientări privind aspecte referitoare la punerea în aplicare a politicii operaționale;
               
            
                  —
               
               
                  să facă schimb de bune practici și de informații privind riscurile emergente și provocările legate de conformitate;
               
            
                  —
               
               
                  să ofere supraveghere, orientare și consiliere strategice pentru lucrările diferitelor comitete și grupuri în cadrul programului Vamă 2020, inclusiv soluționarea diferențelor de opinie care ar putea apărea din lucrările altor comitete sau grupuri, coordonarea lucrărilor acestor comitete și grupuri și consilierea Comisiei cu privire la necesitatea de a institui comitete sau grupuri sau de a le desființa, pe baza unei evaluări a activității lor;
               
            
                  —
               
               
                  să ofere un forum pentru discuții strategice timpurii cu privire la, printre altele:
                  
                              —
                           
                           
                              legislația planificată sau inițiativele de politică vamală nou propuse emergente sau planificate, care vor schimba politica vamală existentă sau vor avea un impact asupra acesteia ori vor afecta procedurile operaționale;
                           
                        
                              —
                           
                           
                              aspecte privind punerea în aplicare a politicii operaționale care decurg din noua legislație;
                           
                        
                              —
                           
                           
                              chestiuni care vor avea un impact asupra organizării, a gestionării resurselor umane, inclusiv a programelor de formare și educaționale, a bugetului sau a capacității statelor membre;
                           
                        
                              —
                           
                           
                              acțiunile de monitorizare alese, inițierea și evaluarea acestora, precum și rezultatele lor;
                           
                        
                              —
                           
                           
                              toate celelalte chestiuni cu privire la care membrii GPV ar putea conveni că sunt de natură strategică și se încadrează în domeniul de competență al GPV.
                           
                        
            În contextul rolului convenit al GPV, Comisia Europeană va solicita în timp util consiliere din partea statelor membre cu privire la chestiuni relevante.
      
         Reuniuni
      
      Reuniunile GPV vor fi organizate cel puțin de trei ori pe an sau mai frecvent, dacă este necesar. Comisia Europeană va pregăti ordinea de zi a reuniunilor, în consultare cu statele membre și ținând cont de rolul GPV.
      
         Ordinile de zi și regulamentul de procedură
      
      Ordinea de zi a GPV va consta în puncte „A” și „B”. Punctele „A” de pe ordinea de zi sunt doar cu titlu informativ și vor face obiectul exclusiv al unui document transmis anterior reuniunii membrilor GPV. Punctele „A” de pe ordinea de zi nu vor fi prezentate sau discutate în cadrul reuniunii, cu excepția cazului în care un stat membru sau Comisia Europeană solicită cu cel puțin o săptămână anterior reuniunii ca o anumită chestiune să fie discutată și indică în mod clar natura și amploarea chestiunii care urmează a fi discutată. Punctele „B” pe ordinea de zi sunt pentru dezbatere și decizie.
      Cererea unui stat membru privind includerea unui punct „B” pe ordinea de zi va fi luată în considerare, cu excepția cazului în care punctul respectiv nu intră în mod clar în domeniul de competență al GPV, pe ordinea de zi a următoarei reuniuni a GPV.
      În afara unor cazuri excepționale, o cerere formulată de cel puțin 25 % dintre membrii GPV cu privire la un raport din partea Comisiei Europene referitor la o chestiune sau un subiect specific, cu relevanță pentru rolul PGV, va fi luată în considerare de Comisia Europeană într-o perioadă de timp care va fi discutată cu GPV.
   
   
      ANEXA II
      
         Declarația de la Atena privind reforma guvernanței uniunii vamale a UE
         Seminar la nivel înalt privind reforma guvernanței uniunii vamale a UE
         ȘEFII ADMINISTRAȚIILOR VAMALE DIN STATELE MEMBRE ALE UE ȘI DG TAXUD DIN CADRUL COMISIEI EUROPENE, REUNIȚI LA ATENA LA 20-21 MARTIE 2014,
         REAMINTIND
         angajamentul și contribuția uniunii vamale a UE la obiectivele Uniunii Europene, așa cum sunt definite la articolul 2 din Tratatul UE;
         Comunicarea Comisiei Europene privind situația uniunii vamale a UE din 21 decembrie 2012 [COM(2012)791], care invită Parlamentul European și Consiliul să inițieze un dialog cu părțile interesate în scopul definirii priorităților și al reformării guvernanței uniunii vamale a UE;
         Concluziile Consiliului privind evoluția uniunii vamale a UE din 19 martie 2013, care au atras atenția, printre altele, asupra necesității de a îmbunătăți guvernanța internă a uniunii vamale a UE și de a consolida cooperarea cu alte agenții și sectorul privat, concentrându-se în același timp asupra condițiilor și resurselor pentru a furniza cele mai bune servicii pentru operatori;
         faptul că uniunea vamală a UE este unul dintre cele mai reușite exemple de integrare europeană și politici europene;
         că, deși uniunea vamală a UE se bazează pe un cadru juridic solid, intrând în sfera de competență exclusivă a Uniunii, responsabilitatea pentru punerea în aplicare a legislației vamale și pentru cooperarea în acest sens revine, în primul rând, statelor membre;
         declarațiile anterioare ale șefilor administrațiilor vamale naționale care vizează o dezbatere privind posibile noi modalități de colaborare între statele membre și între acestea și Comisie în vederea reformării guvernanței uniunii vamale a UE (de exemplu, de la Praga, Ruka);
         raportul grupului de lucru la nivel înalt al directorilor generali, care abordează provocările și sugestiile prezentate în Comunicarea Comisiei privind situația uniunii vamale a UE;
         angajamentul Comisiei Europene de a prezenta un proiect privind guvernanța uniunii vamale a UE până în 2014;
         că obiectivele generale în materie de guvernanță sunt de a îmbunătăți eficacitatea funcționării uniunii vamale a UE și de a realiza acest lucru în modul cel mai rentabil, cu utilizarea rațională a resurselor atât la nivelul UE, cât și la nivelul statelor membre;
         importanța interacțiunii strânse cu operatorii economici și comunitatea de afaceri ca modalitate de sprijinire și facilitare a comerțului legitim și de dezvoltare a unor strategii eficace, ținând seama în mod corespunzător de modelele economice ale acestora;
         LUÂND ACT DE
         faptul că evoluția uniunii vamale a UE în ceea ce privește volumul activității, punerea în aplicare a tehnologiei informațiilor, precum și politicile și legislația a fost semnificativă;
         faptul că concluziile „autoevaluării” realizate de administrațiile vamale în 2010 au solicitat actualizarea și îmbunătățirea guvernanței punerii în aplicare a uniunii vamale a UE;
         concluziile studiului privind evaluarea uniunii vamale a UE;
         faptul că necesitatea unor răspunsuri rapide în contextul nevoilor în schimbare în materie de politică, al solicitărilor din partea părților interesate și al mediului global de afaceri în continuă schimbare impune furnizarea în continuare a unor servicii la nivel înalt în toate domeniile misiunii uniunii vamale a UE și evaluarea rezultatelor;
         faptul că a existat un sprijin puternic pentru concluziile grupului de lucru la nivel înalt al directorilor generali și, în special, că cele 28 de state membre au aprobat în unanimitate mandatul grupului pentru politica vamală, astfel cum figurează în anexă;
         ÎN ACEST SENS, ÎN CADRUL REVIZUIRII GUVERNANȚEI UNIUNII VAMALE A UE, CONVIN URMĂTOARELE:
         măsurile adoptate pentru îmbunătățirea funcționării uniunii vamale a UE ar trebui, în lumina faptului că uniunea vamală funcționează, în general, bine, să fie progresive și, în primă instanță, să se bazeze pe structurile și procedurile existente.
         Pe această bază, ar trebui acordată o atenție deosebită:
         
            Garantării echivalenței rezultatelor în punerea în aplicare a legislației din domeniul vamal
         
         O legislație uniformă și o implementare armonizată sunt vitale pentru funcționarea efectivă a uniunii vamale a UE și este important să se asigure echivalența rezultatelor, iar, în acest sens, să se îmbunătățească măsurarea performanței prin definirea domeniilor relevante și dezvoltarea unor indicatori-cheie de performanță (ICP) adecvați.
         
            Dezvoltării unei cooperări mai strânse și a unor acțiuni comune
         
         Fără îndoială, există potențial pentru o cooperare mai strânsă între statele membre. Îmbunătățirea eficacității într-un mod rentabil presupune ca statele membre și Comisia să examineze domeniile concrete în care cooperarea și acțiunile comune vor produce beneficii pentru statele membre și pentru UE în ansamblu. Schimbul de bune practici ar trebui să fie completat prin luarea în considerare și organizarea unor acțiuni comune, în special în următoarele domenii: formarea funcționarilor vamali; procedurile simplificate și AEO; gestionarea riscurilor și gestionarea crizelor; hotărâri prealabile consecvente, de exemplu informații obligatorii cu privire la tarife și proveniență; practici de evaluare coerente; interoperabilitatea sistemelor IT care utilizează abordarea hibridă.
         Ar putea fi nevoie să fie întreprinse acțiuni comune, cu implicarea corespunzătoare a Comisiei, de către statele membre care doresc să participe la o cooperare mai strânsă, inclusiv punerea în comun a resurselor în ceea ce privește punerea în aplicare a procedurilor vamale, care ar contribui la economii importante la nivelul statelor membre și al UE, însoțite de un model de afaceri.
         
            Stabilirii unei viziuni și a unei strategii pe termen lung pentru tehnologia informației
         
         Este necesar să se dezvolte o strategie coerentă și pe termen lung în ceea ce privește sprijinul IT gestionat și exploatat în comun în domenii legate de domeniul vamal, ținând seama de constrângerile în materie de resurse și de implicațiile financiare.
         
            Stabilirii de contacte cu alte autorități
         
         Autoritatea vamală este autoritatea principală responsabilă de supravegherea comerțului internațional. O abordare mai integrată a elaborării de politici care să implice eforturi comune din partea Comisiei și a statelor membre reprezintă o prioritate-cheie pentru o mai bună funcționare a uniunii vamale. Interacțiunea și coordonarea autorităților vamale cu alte agenții este esențială pentru eficacitate și poate aduce, de asemenea, beneficii în ceea ce privește utilizarea resurselor limitate.
         
            Asigurării unei interacțiuni strânse cu comunitatea de afaceri
         
         Într-o lume dominată de creșterea interdependenței comerciale și a dimensiunii lanțurilor de aprovizionare, eficacitatea autorităților vamale este analizată pe baza nu numai a protecției pe care o furnizează societății și finanțelor publice, ci și a ritmului în care gestionează schimburile comerciale legitime. Buna guvernanță a uniunii vamale a UE presupune o interacțiune puternică și sistematică a autorităților vamale cu comunitatea de afaceri de la nivelul UE și al statelor membre, pentru a găsi soluții care să fie compatibile cu modelele de afaceri și standardele internaționale.
         
            Accentuării dimensiunii politice a autorităților vamale
         
         Rolul autorităților vamale a evoluat în mod semnificativ în ultimii ani, pentru a include un număr din ce în ce mai mare de sarcini în domenii altele decât colectarea de venituri și combaterea contrabandei. Este important ca această contribuție să fie bine înțeleasă și sprijinită la nivel politic, inclusiv în cadrul Consiliului de Miniștri, precum și de către publicul larg. În acest sens, ar trebui inițiat un studiu privind o utilizare strategică mai eficientă a grupurilor de lucru asociate domeniului vamal din cadrul Consiliului și o poziționare mai bună a acestora în structura Consiliului.
         Realizarea acestor priorități necesită consolidarea coordonării politicii vamale în cadrul UE. Aceasta va presupune o regândire sub forma revizuirii și a raționalizării organismelor și a grupurilor de experți implicate în punerea în aplicare a uniunii vamale la nivelul UE. În punerea în aplicare a mandatului care figurează în anexă, grupul pentru politica vamală, care oferă consultanță Comisiei privind aspecte referitoare la politica vamală, ar trebui să fie proactiv și să se concentreze asupra strategiei pentru viitor și asupra unei puneri în aplicare operaționale etapizate;
         
            Ar saluta adoptarea concluziilor Consiliului privind Comunicarea privind situația uniunii vamale a UE.